### Beslutning

Fremsendes til Teknisk Udvalg til behandling i henhold til beslutning i byrådets møde den 24. marts 2021.

Forslag til revideret Klimastrategi 2030, [adresse] samt afrapportering på Klimaplan 2016-2020.

### Resumé

Ved årsskiftet sluttede perioden for Byrådets klimaplan 2016-2020.

Den 7. oktober 2020 vedtog Byrådet derfor at sende forslag til revideret Klimastrategi og Klimahandlingsplan 2021-2024 i offentlig høring.

Som en del af budgetforlig 2021 vedtog Byrådet en økonomisk ramme for finansiering af klimaindsatsen, herunder ønsket om en ”grøn omprioritering” af kommunens drift til at understøtte indsatserne i [adresse]. På baggrund af indkomne forslag til høringsperioden og en proces på tværs af magistratsafdelingerne med ”grøn omprioritering” fremlægges hermed forslag til

Klimastrategi og Klimahandlingsplan for 2021-2024. Samtidig gives en overordnet afrapportering for Klimaplan 2016-2020.

### Indstilling

Det indstilles;

At 1) Byrådet tager afrapportering på Klimaplan 2016-2020 til efterretning

At 2) Byrådet vedtager følgende retning og ramme for klimaindsatsen i [adresse]: - Klimastrategi 2030 ”På vejen mod fossilfrihed” - Klimahandlingsplan 2021-2024 ”Grøn genstart” - Indsatskatalog 2021-2024

At 3) Byrådet tiltræder, at der i perioden 2021-2024 i alt prioriteres knap 124 mio. kr. til indsatserne i Klimaplanen, hvoraf 97,4 mio. kr. finansieres af midlerne afsat til formålet i Budgetforlig 2021, mens den resterende del finansieres af de oprindelige midler i Klimafonden

At 4) Byrådet derudover bevilger en fremrykning af 18 mio. kr. fra den 10-årige anlægsplan i 2024 fra anlægsreserven til finansiering af en konkret indsats i klimaplanen, samt at indsatserne på indkøbsområdet finansieres af et finansieringsbidrag (en ’grøn afgift’) på konkrete indkøb

At 5) Byrådet igennem ejerstrategi for AffaldVarme Aarhus A/S fastholder og følger op på selskabets rolle med at varetage omstilling af energisektoren i [adresse] som beskrevet under delprogrammet ”Energi” i klimastrategi og klimahandlingsplan 2021-2024

### Sagens forløb

10-03-2021 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 15-03-2021 Magistraten

Fremsendes til [adresse] med bemærkning, at Magistraten i mødet den 15. marts 2021 anbefaler, at byrådet tiltræder Magistratsafdelingen for Teknik og Miljøs indstilling af 26. februar 2021.

Der var ros til en gennemarbejdet og ambitiøs plan.

Der blev spurgt til hvordan den økonomiske ramme for de enkelte spor var fastlagt. Der har været en omfattende drøftelse med de sporansvarlige med udgangspunkt i at ambitionsniveau fra den oprindelige plan er fastholdt, men at en væsentlig del af finansieringen er fundet ved grøn omprioritering mm.  Herudover er en del foreslået finansieret fra Klimafonden, så det kun er en mindre del heraf - ca. 15 mio. kr. – der ikke er disponeret.  Direktørgruppen har behandlet det samlede oplæg.

Til byrådsbehandlingen udarbejdes notat, som udfolder muligheder for at tage lavbundsjorder ud af drift – herunder på kommunens egne jorder, og de rekreative muligheder i den forbindelse beskrives.

Planer for udbygning af ladeinfrastruktur og kommende processer herom beskrives, både ved kommunens egne bygninger og generelt.

Der blev spurgt ind til yderligere muligheder for at fremme omstillingen til mere plantebaseret mad.

Alvin Laursen ønskede i forbindelse med en kommende byrådsbehandling at drøfte målsætninger om 40% elbiler i 2030 og om 25 % reduktion i landbrugets CO2 udledning, samt en dato for udfasning af biomasse, særlig udenlandsk.

Der blev spurgt til nærmere overvejelser om hvordan den forcerede omstilling af transporten kan gennemføres.

Der blev spurgt ind til kommunens muligheder for at stille krav i forbindelse med byggerier og generelt påvirke byggeriets klimaaftryk.

Rådmand Inger Christensen og Winnie Christiansen anførte, at de ikke ønsker vindmøller på havnen.

Caroline Friis Regitze Rasmussen spurgte til konsekvenser, hvis Carbon Capture ikke kunne realiseres som forudsat i forbindelse med klimaplanen.

 24-03-2021 [adresse]
Fremsendes til Teknisk Udvalg til behandling i henhold til beslutning i byrådets møde den 24. marts 2021.